
Η ΤΣΑΝΤΑ ΚΑΙ ΤΟ ΤΣΑΝΤΑΚΙ

(Μονόπρακτο σκετς)

ΠΡΟΣΩΠΑ

Πρόεδρος του Δικαστηρίου

1ος Δικαστής

2ος Δικαστής

Κυρία

Κατηγορούμενος

Το σκηνικό παρουσιάζει αίθουσα Δικαστηρίου.

Πρόεδρος: Τι συνέβη;
Κυρία: (Κρατά μια τσάντα που την κουνά με απειλητικό τρόπο νευριασμένη). Ούτε και γνωρίζω.
Π: Σου έδωσε ο κύριος χαστούκι;
Κ: Εντελώς ξαφνικά.
Π: Γιατί;
Κ: Ούτε και γνωρίζω.
Π: Είχατε προηγούμενα;
Κ: Προηγούμενα; Εγώ μ’ αυτόν; Αστείο πράγμα. Ούτε τον ξέρω, ούτε με ξέρει. Ούτε του μίλησα ,ούτε μου μίλησε. Ούτε τον κοίταξα, ούτε με κοίταξε. Αντιλαμβάνεστε πώς συνέβησαν τα πράγματα. Επήγαινα στην κουνιάδα μου στου Βέϊκου, κ. πρόεδρε. Εγώ κατοικώ Κολιάτσου. Καθόμουν, λοιπόν, στο τραμ κι απέναντί μου φάτσα με φάτσα καθόταν αυτός ο παλαβός.
Κατ: Εγώ παλαβός! Με λέει παλαβό!
Π: Σιωπή, εσύ.
Κατ: Βρίζει, κ. δικαστά, ακούτε;
Π: Είπα: σιωπή!
Κατ: (τρέμοντας) Με συγχωρείτε, είμαι λιγάκι νευρικός.
Π: (απευθυνόμενος στην κυρία) Ορίστε, λέγε εσύ.
Κ: Λοιπόν, ήλθε ο εισπράκτορας, μου ζήτησε το εισιτήριό μου, έβγαλα τα λεφτά, του τα έδωσα. Έκοψε απ’ το μπλοκ το εισιτήριο ,μου το έδωσε. Αντιλαμβάνεστε, κ. πρόεδρε. Ύστερα ήρθε ο ελεγκτής, μου ζήτησε το εισιτήριό μου, του το έδωσα. Το κοίταξε ,το έκοψε λιγουλάκι, μου το έδωσε.
Π: Λοιπόν;
Κ: Ο κύριος με αγριοκοίταξε.
Π: Γιατί;
Κ: Ούτε και γνωρίζω.
Κατ: («Λυσσασμένα») Να σας πω εγώ, κ. πταισματοδίκη.
Π: Εσύ να πάψεις!
Κατ: Λέει δεν γνωρίζει, γιατί την αγριοκοίταξα. Και μ’ εκνευρίζει.
Π: Πάψε, σου είπα!
Κατ: Με συγχωρείτε, κ. δικαστά. Είμαι λιγάκι νευρικός.
Π: (τσαντισμένος) Αν είσαι συ λιγάκι νευρικός, σε στέλνω μέσα και σου περνούν τα νεύρα σου. Σου το λέω για τελευταία φορά, να μην παρεμβαίνεις. Ακούς;
Κατ: Μάλιστα ,κ. πρόεδρε.
Π: Θες να πας μέσα;
Κατ: Όχι, κ. πρόεδρε.
Π: Κλείσε το, λοιπόν.
Κατ: Το έκλεισα, κ. πρόεδρε.
Π: (προς την κυρία) Συνέχισε εσύ.
Κ: (αναστενάζοντας) Και ξαφνικά, που λέτε, χωρίς κανένα λόγο, χωρίς καμιά, καμιά, καμιά αιτία, μου αστράφτει ο κύριος ένα χαστούκι. Αντιλαμβάνεστε! Χαστούκι εμένα, που ο ίδιος ο σύζυγός μου, κ. πρόεδρε, δεν τόλμησε ποτέ να μου απλώσει χέρι. Χέρι; Τι λέω! Μια φορά που τόλμησε να μου πει μισή κουβέντα, έτρεξα στους δικηγόρους να ζητήσω διαζύγιο. Κι ο Γιάννης έπεσε στα πόδια μου. «Φανίτσα και Φανίτσα!» Αντιλαμβάνεστε. Χαστούκι εμένα! Που μ’ έχει ο σύζυγός μου μη στάξει και μη βρέξει. Ρωτήστε, παρακαλώ, πλατεία Κολιάτσου, Φανή Γελαδινού, του μηχανικού. Απαιτώ να κρεμαστεί στην πλατεία του Συντάγματος! Ούτε πολύ ούτε ολίγον!
Π: Καλά, καλά! 
Κ: Να μάθει τρόπους!
Π: Πήγαινε!
Κ: Χαστούκι στη Φανή Γελαδινού!
Π: Στάσου παραπέρα.
Κ: Παρακαλώ, μες στην πλατεία του Συντάγματος!
Π: (στον κατηγορούμενο) Έδωσες, πράγματι, χαστούκι;
Κατ: Μάλιστα, κ. πρόεδρε.
Π: Την ξέρεις;
Κατ: Όχι, κ. πρόεδρε.
Π: Ώστε ομολογείς;
Κατ: Μάλιστα, κ. πρόεδρε.
Π: Την έχεις δει άλλη φορά;
Κατ: Όχι, κ. πρόεδρε.
Π: Τότε λοιπόν;
Κατ: Είμαι λιγάκι νευρικός!
Π: Ωραία δικαιολογία! Σπουδαία δικαιολογία! Επειδή είναι νευρικός ο κύριος, χαστουκίζει ανθρώπους μες στο τραμ. Και μάλιστα κυρίες! Ομολογώ πως είμαι κατάπληκτος.
Κατ: Κι εγώ, κ. πρόεδρε.
Π: Σιωπή!
Κατ: Είμαι συντετριμμένος, κ. πρόεδρε. Το ομολογώ. Ήταν μια στιγμή παραφοράς. Να σας εξηγήσω, κ. πρόεδρε. Επιτρέπετε να σας εξηγήσω;
Π: Λέγε.
Κατ: Ήμαστε μες στο τραμ. Εδώ εγώ, αυτή εκεί. Καθόταν απέναντί μου, καθόμουν απέναντί της. Ακούστε τώρα! Έρχεται ο εισπράκτορας, της ζητάει το εισιτήριο. Ανοίγει τη μεγάλη τσάντα, βγάζει το μικρό τσαντάκι, κλείνει τη μεγάλη τσάντα, ανοίγει το μικρό τσαντάκι, παίρνει τα λεφτά, κλείνει το μικρό τσαντάκι, ανοίγει τη μεγάλη τσάντα, βάζει μέσα το μικρό τσαντάκι, κλείνει τη μεγάλη τσάντα, δίνει τα λεφτά της στον εισπράκτορα.
Π: Λοιπόν;
Κατ: Της δίνει ο εισπράκτορας το εισιτήριο. Ανοίγει τη μεγάλη τσάντα, βγάζει το μικρό τσαντάκι, κλείνει τη μεγάλη τσάντα, ανοίγει το μικρό τσαντάκι, βάζει μέσα το εισιτήριο, κλείνει το μικρό τσαντάκι, ανοίγει τη μεγάλη τσάντα, βάζει μέσα το μικρό τσαντάκι, κλείνει τη μεγάλη τσάντα.
Π: Λοιπόν, λοιπόν;
Κατ: (Αναπνέει βαθιά) Της δίνει ο εισπράκτορας τα ρέστα. Τα παίρνει. Ανοίγει τη μεγάλη τσάντα, βγάζει το μικρό τσαντάκι, κλείνει τη μεγάλη τσάντα, ανοίγει το μικρό τσαντάκι, βάζει μέσα τα ρέστα, κλείνει το μικρό τσαντάκι, ανοίγει τη μεγάλη τσάντα, βάζει μέσα το μικρό τσαντάκι, κλείνει τη μεγάλη τσάντα.
Π: (στριφογυρίζει στην καρέκλα του) Ουφ!
Κατ: Είστε νευρικός, κ. πρόεδρε;
Π: Προχώρει.
Κατ: Όχι, παρακαλώ, είστε;
Π: Χωρίς ερωτήσεις.
Κατ: Θερμά παρακαλώ, κ. πρόεδρε.
Π: Όχι! Κι αν ήμουν, δε θα έφτανα ποτέ στο σημείο να χαστουκίσω μια κυρία μες στο τραμ.
Κατ: (με συντριβή) Τότε καταδικάστε με, κ. πρόεδρε. Δεν θα με καταλάβετε ποτέ. 
Π: Αυτό είναι δική μου δουλειά. Λέγε, τελείωσες;
Κατ: Όχι, δεν τελείωσα. Ησύχασα, που λέτε, για μια στιγμή και έλεγα ότι τελείωσε αυτό το βάσανο. Μαύρη ησυχία. Ξαφνικά η κυρία ανοίγει τη μεγάλη τσάντα, βγάζει το μικρό τσαντάκι, κλείνει τη μεγάλη τσάντα, ανοίγει το μικρό τσαντάκι, βγάζει ένα καθρεφτάκι, κλείνει το μικρό τσαντάκι, ανοίγει τη μεγάλη τσάντα, βάζει μέσα το μικρό τσαντάκι, κλείνει τη μεγάλη τσάντα. Κοιτάζεται λίγο στο καθρεφτάκι. Κι ύστερα ανοίγει τη μεγάλη τσάντα, βγάζει το μικρό τσαντάκι, κλείνει τη μεγάλη τσάντα, ανοίγει το μικρό τσαντάκι, βάζει μέσα το καθρεφτάκι, κλείνει το μικρό τσαντάκι, ανοίγει τη μεγάλη τσάντα, βάζει μέσα το μικρό τσαντάκι, κλείνει τη μεγάλη τσάντα.
Π: (Χτυπάει το κουδούνι, ανακατεύει τα χαρτιά του) Ουφ!
Κατ: Να σταματήσω, κ. πρόεδρε;
Π: Φτάσε στο χαστούκι.
Κατ: Είναι παρακάτω.
Π: Λέγε. Μ’ έσκασες!
Κατ: Έτσι μ’ έσκασε κι εμένα. (Παίρνει βαθιά ανάσα). Ησύχασε πάλι για δύο δευτερόλεπτα. Ησυχάζω κι εγώ. Αλλά πάλι, μαύρη ησυχία. Έρχεται ο ελεγκτής, της ζητά το εισιτήριο, ανοίγει τη μεγάλη τσάντα, βγάζει το μικρό τσαντάκι, κλείνει τη μεγάλη τσάντα, ανοίγει το μικρό τσαντάκι, δίνει το εισιτήριο, κλείνει το μικρό τσαντάκι, ανοίγει τη μεγάλη τσάντα, βάζει μέσα το μικρό τσαντάκι, κλείνει τη μεγάλη τσάντα. Της επιστρέφει ο ελεγκτής το εισιτήριο. Ανοίγει τη μεγάλη τσάντα, βγάζει το μικρό τσαντάκι, κλείνει τη μεγάλη τσάντα, ανοίγει το μικρό τσαντάκι…
Π: Φτάνει!
Κατ: Βάζει μέσα το εισιτήριο…
Π: Σώνει!
Κατ: Κλείνει το μικρό τσαντάκι…
Π: Αρκετά!
Κατ: Ανοίγει τη μεγάλη τσάντα…
Π: (σηκώνεται όρθιος) Πάψε, σου είπα!
Κατ: Βάζει μέσα το μικρό τσαντάκι…
Π: Αθώος! Αθώος! Αθώος! Καλά της έκανες..

